awal amazigh
abdellah.amennou@gmail.com
mercredi 26 septembre 2012
Taflst n ufgan
-Yat tallast taburt n tmazirt n Lhnd tiwi aɣ d :mas d t inn ikka yan uzmz gan akk° gis iwdan (middn) Ikucn,macc ar tzgaln tayakuct nnsn ɣas Brahma ;amɣar n yakucn d uxatar nnsn ,imssqq ad asn kullu ikks anbḍ n tyakuct d ad t iḥḍu ɣ kra n udɣar lli-s ur yufa awd yan ad-t ilkm.
Macc amukris mqqurn ad-t igan d yaf kra n tmḥḍḍut bahra idusn.lliɣ iɣra yakuc Brahma i yakucn imẓẓan ad fkin taguri nnsn f ufsay n tmukrist ad,nnan as imki-dɣ : "Ad nḥbu taflst n ufgan g wakal."
Irar asn d Brahma :Uhu,ur igum mkann.Acku afgan ar iqqaz d rad s-tt yaf. "
inin as d daɣ iyakucn imẓẓann :lliɣ iga wawal mkann , "ginn taflst g kra n ugaru¹ bahra idran. "
Macc Brahma irur asn d daɣ tiklit tamaynut :Uhu,acku zund amnzu nɣ amaẓuẓ,afgan rad isnig ig°nsiwn dranin n igarwn ,flsɣ is rad s tt iṭṭf kra n wass iɣli d s uzaɣar. "
akud ann sggrunt t wakucn imẓẓann s tguri ad : " Ur nssin mani aɣ rad s tt nḥḍu, acku ur nssin i silla g kra n unsa g iggi n wakal nɣ ill,ad ur yaf ufgan ad t ilkm kra n wass. "
Tizi ann lliɣ fsstan inna asn Brahma : "Had ma rad nskr i Tflst n ufgan :ad s tt inn nḥḍu g illi gis bahra igsrn g ixf nns,acku ansa ann lliɣ rad nn jju ur imssq ad s tt id gis isiggl. "
S-g wakud ann ,ad tkmml tumiyyt, afgan immudda g iggi n wakal, inẓf,yaf,iɣli idrarn,icuccf ,iɣz,s usiggl n kra illa nit gis. »
(Eric Butterworth, Découvre la puissance en toi)
Irar tt id s Tmaziɣt: Abdu Amenukal
19/10/2011
Les jeux de mots Amazighs
dimanche 19 août 2012
---- Agdud zund tinwit-----
mardi 18 octobre 2011
Taflst n ufgan
-Yat tallast tqaburt n tmazirt n Lhnd tiwi aɣ d :mas d t inn ikka yan uzmz gan akk° gis iwdan (middn) Ikucn,macc ar tzgaln tayakuct nnsn ɣas Brahma ;amɣar n yakucn d uxatar nnsn ,imssqq ad asn kullu ikks anbḍ n tyakuct d ad t iḥḍu ɣ kra n udɣar lli-s ur yufa awd yan ad-t ilkm.
Macc amukris mqqurn ad-t igan d yaf kra n tmḥḍḍut bahra idusn.lliɣ iɣra yakuc Brahma i yakucn imẓẓan ad fkin taguri nnsn f ufsay n tmukrist ad,nnan as imki-dɣ : "Ad nḥbu taflst n ufgan g wakal."
Irar asn d Brahma :Uhu,ur igum mkann.Acku afgan ar iqqaz d rad s-tt yaf. "
inin as d daɣ iyakucn imẓẓann :lliɣ iga wawal mkann , "ginn taflst g kra n ugaru¹ bahra idran. "
Macc Brahma irur asn d daɣ tiklit tamaynut :Uhu,acku zund amnzu nɣ amaẓuẓ,afgan rad isnig ig°nsiwn dranin n igarwn ,flsɣ is rad s tt iṭṭf kra n wass iɣli d s uzaɣar. "
akud ann sggrunt t wakucn imẓẓann s tguri ad : " Ur nssin mani aɣ rad s tt nḥḍu, acku ur nssin i silla g kra n unsa g iggi n wakal nɣ ill,ad ur yaf ufgan ad t ilkm kra n wass. "
Tizi ann lliɣ fsstan inna asn Brahma : "Had ma rad nskr i Tflst n ufgan :ad s tt inn nḥḍu g illi gis bahra igsrn g ixf nns,acku ansa ann lliɣ rad nn jju ur imssq ad s tt id gis isiggl. "
S-g wakud ann ,ad tkmml tumiyyt, afgan immudda g iggi n wakal, inẓf,yaf,iɣli idrarn,icuccf ,iɣz,s usiggl n kra illa nit gis. »
(Eric Butterworth, Découvre la puissance en toi)
Irar tt id s Tmaziɣt: Abdu Amenukal
19/10/2011
Tawala g Tudrt
Tkka tt nn yat trbat iẓiln, macc tga tadrɣalt, ur tri ixf nns d ur as tnni ayamar.s gar tiwwerḍa gis illan. ur tḥml awd yan ɣ iggi n wakal ɣas yan urba lli igan ameddakkl nns.tmyar ar t ttafa dg tama nns akud nna sis tsɣawsa.yan wass,tini as : «Mladd is ka ufiɣ ad ẓṛɣ tudrt yat tikklit,rad d dik mmtɣ.»
izri yan uzmz, yan wass kra n yan ifka as yat tikki n tiṭṭawin nns,yan umfkay war assaɣ
Lliɣ as kkisn imsjjiyn tidɣarin xf walln nns,taf akud ann ad ttmnid mad akk°illan g mind nns,awd amddakkl nns.Yini as:« ɣil ad tufit ad ttmnidt tudrt,is rad iyyi tiwlt,geɣ argaz nnm? » tall gis alln tafit inn iga adrɣal.ur as sul ikkat s wargiln tiṭṭawin nns ur gisnt mumma. Ur nn ttam is rad igguri ɣik-ann,tswingm iɣ rad t bdda ttannay s ɣmk-ann g tudrt nns ur as iffuɣ umda ann,tini as ur-k riɣ.
Ifl tt umddakkl nns ar yalla ngin d ifran n wallan nns s umṭṭa,lliɣ zrin yan mennaw ussan,ifl as d yat tguri inna as gis ɣmk-ad: « G atig kigan ɣ walln nnm,acku lliɣ tau r gant tinnm,kkant stt nn gant tinu.»
samedi 20 août 2011
tallast ig°zzaln "tiwargiwin n umZluD"
Ikcem-nn Umalu s taddart nes, iga mad nn-izrin s rrmuyt zund ku-ass. Ikkes irckiken[i] nes zzummanin, nettni, d kra n targhiwin[ii] qqurnin sw arras d ugdrur. Yagwl ahddun nes irkan gh tegust, ighjdem sigh derent tillas.
Ar dagh itteqqel s temghart nes ad as d-ttessnu kra ur issen mad sul iga izd imensi nghedd imekli. Netta ur issen ghar ad nn sis yadd iw urumi lli ibbin ilawan gh udis nes.
Lligh icca, izzel ifnza bbaqqinin s tekrrayt d temmara n tewwuri nes. Acku ar ittall, ar isrus amadir ass ar-d nn-taggw tafukt. Yan imikk inzel-nn iw unzway[iii] aqqbur lli d-yufa dar baba-s ad issfled i inghmisen n umadal, ad sisen isstu winnes d mad issallan d mad dagh isbbaqqin ixf nes f medden…
Zund akkw tawjiwin, tamghart nes tegiwer gh tama nes, teqqnàa s urgaz nes waxxa as iga amzlud. Ismun ten uzmez d ubbic n ughrum.
Imikk ukan, tekwti-d izd tizi-ad ghw ass agh d-zzerayen tanttuft[iv] n ttirsi gh unzway. Tessen izd maya-nn ad akkw yiwin tighrad nes d kra-d irur igan adrim. Ku-ass, ar ittewarga s man agu ar ad as tedssaa tewenza d man agwmar ar ad as tti d yawi. Izd « amellal » ulla « akitar » nghedd « azrwal » ?
Ildi-d yat tenfult[v] ikwmmecn gh uhbu nes, ifesi tt. Tektar s kra n iskkilen zund izaggwen
gh kra w addal nghedd ikrrajjen lli skaren ttelba gh iskkiren. Ar tt ittemnid s umzalal n tifawt n yan w animer[vi] ihban. Yuti gis ma gh tensa sw adu ma gh tessisfiw.
Ig-nn imzgan gh unzway, allen gh tenfult, lligh yunni uttun lli ibbi.
Amalu iga gh wi-lli sul ur flesnin s kra lli mmu ttinin tawenza d is rad as temel tudert azmummeg nes kra nw ass. Tanna s nn-iga afuss sigh as terur. Taggurt nna s nn iga adar sigh d fell-as teqqen. Ilmma awint ijijjiwen yan imikk sigh d-iwin imzgan nes aghmis gh unzway masdd uttun n « ukitar » lli ibbi ad izwarn. Ur ifles ixf nes, ifess, ur immass.
Iqqes i yat teghuyyit tumez akkw asarag. Teggwt akkw temghart nes. Is akkw illa mad innan nnid-nw-ass ann lligh iffu ma s as ssfleden w adjaren lli nn fell-as yaggugn. Ar ittekka tigmmi s tazzla, ilhu gis : « Netta ! netta ! Llah abla netta ! »
Tadggwat ann, Amalu d lall nes ur ssnen mad ten yaghn ura mani ten yuman. Rkesent asen tefrayin[vii], ur asen iga maya-nn tumert nghedd tamttant[viii]. Gwnen, delen s yan w addal ismunn tifggiwinn nesen. Azmez iggutn aya-d, ur ten ismun yan isi. Ass-ad gan dagh yan iman.
Yan gh tama n wayyad, zzelen f yan ugrtil n uzzmay gh tuzzumt n usarag. Ku-yan ibbi gis w awal. Agwlen allen gh ignwan. Ccukkan itran d ssudun tiwwargiwin. Tebidd asen tizi ass-ad lligh gan igldan. Iftu unlli n ku-yan gisen, ikes gh tewwargit ur-ta qqenen w argilwen nw allen nesen.
Ini Umalu d ixf nes : « Ma rad skregh s ghay-d d udrim lli-d fella iffin zund tamda igh-d tenegi fw akal irrufan ? Ad ig ufgan wayyad, issghus ixf nes. Ad sghegh kra n ibergmmi icwan, sul wwa-d mmu ssutlen urtan nw addagen nw adil, igutn as ijddigen gh kra igat ikwlan. Sghegh ura kra n ttumubil tatrart igan mmu tewallin. Lsegh timelsa n medden bughrnin. Ssfrugh alttar ittyagaln f umggred inu. Ad d sul ur ttessutulegh i teswak igh nn-zerigh kra n mad yyi idfarn kra udrim. Issggwassen ad yyi gan gh imawwen nesen. Ghikk-ad ig ufgan wayyad ? »
Imikk ig Umalu wayyad ar teffeghen idarren nes acwari. Ur-t sul kallan ijijjiwen lli zwarnin.
Ixemmim dagh d ugayyu nes : « Tudert, ur ad s tt inn ikk yan snat tikkal. Ur jju gis nezera ula nemdi gis yat immimn. Azal, rad akwigh d kra n lbar ad sugh yan snat kremnin. Sstugh sisent tiguduwin lli fell-i tezzeri tudert-ad. Hucegh ddu tifawin tizggwaghin, maxx ad akkw ur flegh taxwccant-ad lli ligh ? Tezdi ka di temghilt nes issggwassen aya-d. Irwas izd nettat ad yyi iswwurdn tighawsiwin inu. Ur sul gis kra n ufulki d menckk ad lan iwerzan nes. Teg kullu taqqurt d ismummuyen zund agaywar. Tumgharin n medden ar d gisent tekkat tujjut. Ta-d inu, a ghar adu n uzalim ad d gis yazn dw aggu n unwal d ur akkw sul gis mad ittawin titt i yan. Ad-d yawi yan ma gh ad d-tessa tasa d ul nes mahedd imzzi sul, ilint fell-as temitar n ufulki. »
Isfal ar isnugh[ix] gh ignwan yat tudmt tamllalt iziln, ar-d sis tedssa zund taziri n ger itran, iswangem d ixf nes : « Gar tawwuri, fekigh tt iw urwass, ur sar sul nkeregh azgagen[x]. Tizi lli tenkker zzalt s ughyul. » Imkikk ukan, ur issen Umalu sigh t yiwi ittes, ikcem d tewwargiwin mmimnin.
Ddaxx, daqq, ddax… Ar d-isduqqur kra taggurt n tegemmi ur-ta d uggan izenzaren n tafukt. Iduy-d Umalu, netta, d temghart nes. Irzag gisen ittes ann immrkesn d tamimt n tewwargiwin yadfuten.
Ikwti-d izd tizi lligh ad t id islay usmun nes ad munen s dar tewwuri.
-Ttfu d gar ttfu ! Yuda (y) agh gh gar tudert !
-Aggw-nn s usmun nek, igh rad akkw ur teddut tinit as t.
Inker s kra n bezziz, ar isbelbis[xi] gh tillas, ar isiggil ma s issisfiw. Ildi-d yan usnfed[xii] isuqqes i yat tenfult lli yufa gh tama nes. Imzalal sis ar lligh nn-yugga s umddakkwl nes, yini as ma s rad ur iddu ass-ad dar tewwuri.
-Is gik ihnna uzmez a..?
-Yah, ihnna is ka gi kra n imikk nw attan ur ak t id nnigh, ur nnigh is rad ftugh ass-ad s tewwuri.
-Manikk zàma ur ad nemun ass-ad ?
-Uhu, ghar ddu keyyi, ad ak yawes Bab-n-ignwan !
Ur yad-lli ira ad as ini mad d fell-as igguran. Iqqen-nn fell-as tiflut, yurri-d, inna d ixf nes : « Maxx wa-nna f d isahel Rebbi inufl ad inkker akud lli tenkker zzalt s ughyul ? »
Yurri idel s ufrsad, igwn ar azal, inker-d ijjawn ittes. Ur jju d nettan ad igwnn ar akud ann gh tudert nes. Lligh rzement w allen nes, taghawsa zwarn sigh tt id ikwti tegat tawlaft n ttirsi. Acku ur-ta jju ifles ixf nes, ur issen izd tawwargit nghedd tidet agh illa !
Icabba ahbu nes ur tt yufi. Yaggw-nn ddu tegertilt d ddu terckikin nes, ur yufi amya. Ilmma isaqqsa tamghart :
-Ur tezerit tanfult lli rad agh ikkis gh tekrefa ?
- Maxx ur gis temkkent ?
Ar ittekka tigmmi s tazzla zund kra n unafal nna ittellin s unlli lli as ijlan. Ar lligh ilkem aghgwmmi, imikk ukan, ar ittemnid yan ugzzum n yat tenfult ijdern s takat. Yagur-d sul gis ghar ighedd. Ikwti-d nit izd nettat a(d) issregha lligh nn-yugga s usmun nes n gar tawwuri.
[i] Vieilles chaussures.
[ii] Les chaussettes.
[iii] Poste radio.
[iv] Résultat.
[v] Document, ticket...
[vi] Bougie
[vii] Sentiments.
[viii] La mort.
[ix] Peint.
[x] Très tôt le matin.
[xi] Tatônne.
[xii] Allumette.
Yura tt : Abdellah Amnnou
tallast ig°zzaln ''tikSSaD"
Issyafa masdd is tusin w aman. Is rad gis ikk afuss, nettan, d ayt taddart nes d mad akkw ittaf. Ulli d izgaren nes, ar fttun. Tagrurt nes, ar tteyakar. Turtit nes, kkanen-nn dar-s id wacc. Ura ighwrban n tegemmi nes, ar ttummalen ad gisen ghwlin, zerin ten-inn akkw.
Gh tillas bbwknin ar akal, illa kra ur ifaw i titt mad iga. Itteres gh iggi n uzur n uxdayc nes.Ur sul yufa ad izzider i tekni d ufessas. Ur ad sul ikwmmec d ixf nes zund ifker. Igh iggawr mek-ann rad-d ilqqem uggar i temmukrist nes. « Yuda, hiyya yuda ! », as inna d ixf nes.
Ad ka awin imzgan nes tiskkal n idarren d ifnza tekkanin tigemmi gh taqqaqt n tillas, ar d gis tenkker teghufi, ad nn-irar gar fw ayda nes. Yamez yat tazert, tasi tuwtemt nes agelzzim, ar fttun f tefdenin nesen. Ffeghen ur ar ttemniden awd hah, igh ur iga tifssas ghzzifnin lli itterezza uzwu d usmmass n taddagin lli asen issutelen d ibbandriwen n id lli-d ittawin uggar n tekssad lligh yad llan.
-Mani s a wa ka idda gar aydi-ad negh ? Maxx lligh a(r) ur ittagh mek-lli t ?
Ar ttexmmimen d ixfawen nesen s tegrezawt. S idudan bukdnin, ikwna sw akal ar ittegger i kra. Imil yamez yat teghawsa iqqurn awd kra n uzru ma s ann ikkat tuggugt lli d-ikka w imsli[i]-ann. Ma zza issen ! Zund amya rad ruren felent-id gh ufra netta d tawja nes.
Macc, immaqqar ufuss nes d kra igan zund arkti[ii] ilggwaghn, immulzn. Itteghwi as d gh idudan. Irzem i tezamma d tujjut itterran unfus zund kra n midrus. Iqqes urgaz lli i teghuyyit :
-Menckk n tikkal ad awen nnigh, a gar tarwa, ad sul ghid ur teskarem izumaz, ar ttalesem mmel[iii] nna tufam zund ifullusen !
Ghlin as bahra idammen. Ar ittesis. Ar itteberbur. Ar d-tteffaghen gar iwaliwen d inna-d yiwi imi nes s taqqurt :
-Id wacc gh berra d texandallasin gh ugwnes, hakk a wa hakk ! Ar agh d ka sul lkkemen !
Lligh d-ttebbaqqi tifawt w ass, ufan-d aydi lli nesen iga afkka yuffn, kkuttin gis idarren. Ili gh tama nes yan ugzzum n uksum izzghwrn s kra idlan. Ssenen ilmma mad nn-ibbin tasa nes. Ur sul intel umya i urgaz d lall nes. Illa mad ten iccukkan, yiri ad as isker ma s iggwra w aydi-ad nesen.
Izeri-nn ghay-ad tukkerda n ulli d teghawsiwin n taddart d usggwtat n tarwa. Tteyarant tekssad ggutnin gh udm n umghar n taddart zund igh as immuttel uzayz. Ismmass may-ann infuren nes hdanin timitar n ughulif iggutn.
Ini ilmma ayyis nes ass-ann nit sul. Inzel i tesudut nes, imel-d tiqqar i teghremt nes. Ifel-d yat tegdrurt zund mek-lli teskar tanawt w aggu fw aman. Ar t ittilih imikk s imikk ghw afa izdin dw aman. Tesslkemt tanaka nes s dar tarwa n id dadda-s lli llanin gh yan w ansa lligh lluzzant takatin d kigan n texamin i igwmmaden idfaren aman d ulmu zgzawn.
Is ten inn ka ilkem, yakwi-nn ger ifassen nesen, ar asen ittales mad disen izzeri gh uzmez aqqbur d ussan zerinin lligh a(r) sul d isn ittemun. Ussan n n temzayt d teàurma d umdur ighudan. Srsen as d izammaren nwanin f takat d igdduten[iv] w atay n temijja[v] f tekka terzzat tamellat.
Lligh nn udden i laz, ssneden f tuddixfin[vi], gin-nn taghnnant gh usskwtay n umarg d temdyazin d inghmisen ssilinin taysi n tizzla d umzruy n immudduten gh temizar aggugnin, tawdiwin d ighwzniwen lli gisent.
Macc ur t akkw ujjan s isqqsiten. Ffreghen as tent ar lligh d fell-as rkesen : « Manik ad nn-gan ayt ighrem nnun? Is sul ghaman ixrubban n ayt flan gh udghar n ? Is ad sul ttawint tamdiwin aman d tujjutin n ifskan[vii] d tuga?... »
Bbaqqint tadsiwin munnin d tadfi n tissi w atay sw awal zund asbuxrur n ittes.
Yales asen f mad as d-igan idarren d uzziwir d imakren n tillas. Kra n medden ur lanin timitar ura udmawen lli iran ad as skeren tin ubzeg igh d issutel f ufuss[viii].
Raren as d ayt ugdud-ann : «Ur nega gh wi-illi ssusunin akal gh telmsa igh nkeren, a(y) iwi-s n dadda-t-negh ; taddarin nek, tigumma negh ad gant.»
Issuda akitar nes yaghul s tegemmi. Kkent fell-as temitar n tefssas ur tent ibbi ghar ishunhun w ayyis. Ibbi tizzla zund ira kra n tammaght f ikka ugdrur. Gh tuggugt, iwint as d w allen nes tigwumma lligh d-yuda zund kra iskkilen tteyaranin iggi n kra n teflut lli s aqqran inalmaden d imhdaren gh uxwrbic n temzgida. Ikcem kra gh kra, ur nmilin zund igh inxabbalen izakaren. Ur tessent ixf gh idarren nesen.
Illa fell-as ad nn-irar gar f ixf nes s ixf nes. Ishiyyel tamghart d tarwa nes s mad d-yuckan. Issdus ulli d imudar nes. Yasi-d aburi ig as sasbu. Ibkes s taggwst nes. Ikfed, idiyyec, ar itteqqel s tillas ad as derent, d man akud ar ad d-akwin id wacc lli t ur yujjan gh tiqqar nes.
Tamghart, s tefessi n temucca, ar ttakkwr assflid, ar tekkat afaten gh tillas.
Had kra n tewada tesfal ar d-ittaz imsli nes zund izuran n gar tuga. S yat tekkelit, ar kkaten ulawen, tebedd-d nit yat temdlut iggutn gh tillas. Utten-d kra n usman sdidnin zund kra uzzir ikka wargiga d yan iggig ifssusn iwin t id imzgan gh tuggugt.
Iffrttel urgaz, teccukkut tad ila s tikni. Skeren amnid n kra n teghwmmirin lli yad-lli gan gh ixfawen nesen.
Ufan-nn iguyya nesen gh berra n taddart. Argaz ildi-d tasdda imdi tt id. Temun dis temttudt nes, uhu is tehda gh teghwrdin nes. Ffaghen gh kra iqqen amnid nesen. Isgjdi gh tama nesen zund kra n udrar ibeddn. Ila tifraz zurnin gh udm nes zund igh ittuskar gh ughulid. Imikk ad deren s akal s tezlagt lli ten yusin.
Gh akud-ann ad isniyyec urgaz tasdda nes s murran-ann. Teffagh teblalt[ix] tesbbaqqi afessas lli issutln i udghar-ann. Isccukku as d tayyad. Mmrkesen ibaqqayen n teblalin d iggig. Sllan i mad ibeddn amnid nesen ar lligh nn-irrumma, temun dis yat teghuyyit d iffaghn gh udis n tillas. Iga id w ass-ann zund argaz nna mu ibbi uhlig nes. Urrin tigira, akwin s ugwnes n ughgwmmi lligh d-uckan. Qqenen-d taggurt sw asad.
Argaz ider as ils, inna i temghart nes s kra n bezziz :
-Uff, nesker tt sul gis, irwas is d wa-lli meqqurn ay-ann !
Terar as d temghart s yan udm ffaghn idammen d teguriwin irkesn d tumert d tekssad.
-Menckk as ideni ufkka nes ! Izedar ad ur ig afgan.
-Iga ten akkw ghas afgan. Ass-ad, rad bbint tawdiwin negh, ur sar sul nettggwtat.
-Macc illi mu nesella d tewada ur nnigh tega tin n yan urgaz ?
-Irwas is rwulen ismmunen nes, lligh-t zeran ider akal. Ksudegh ukan ad d-aghulen azekka ad agh raren mad nesker gh umghar nesen.
Ini as s terrugza d tegizult, ibbi ttemi i mad ittebrramn gh ixf nesen:
-Ur ad neffagh tigwmma negh s inna illan.
-Waxxa nn sis nuggwa, ad nezer timitar n udm nes. Mmhninesegh ad zeregh tafgga nes !
-Uhuy a tamghart ! Izedar ad itteyagas nghedd ad yili kra n yan gh tama nes. Ajj agh ar kigh d tuggwa tifawt .
- Ar ttannayegh is rad ur aggwint tifawin n taylgi ass-ad.
Tterrmesen gh uwr nesen ar tteqqelen s filfukt ad d-yaggw. Iwin ten imjijjiwen s kra igat mani. Msseqqen yat gar tigira i murran-ann gh usarag n tegemmi nesen, manik as rad nn luhen afkka nes gh tuggugt, manikk rad ig umdel nes nghedd ajdar. Nghedd ad akkw bbin ixf nes, agwlen t gh kra n taddagt ad ig tamatart i wa-nna iffaghn ixf nes ar nn sisen ishawza.
Lligh tella tebbelbest, sllan i igdad n tifawt. Iffagh urgaz, diyycen inzaden nes, ur-ta jju ingara d uburi nes ad nn ur yaf mad nn ur itam. Ibedd tama n ungis nes ikremn. Icbeh gis aga. Ur ukan ifles mad skeren ifassen nes. Yamez ixf nes. Yall afuss, yutt sis wayyad yini :
-Manikk as iffagh ghwa-ann ixfawen negh ?
Telkem t inn temghart nes derent as sat aman. Tini as s tegrezawt :
-Ad ur teqqelt s ughrum gh ass-ad a(y) iwi-s n Bexxa ! Teffught, a wacc n id wacc, gh ufarnu n tallaght negh. Is t akkw tessfit a(y) argaz d uzgen !
[i] Voix.
[ii] Pâte.
[iii] Lieu.
[iv] Verres.
[v] Menthe.
[vi] Coussins.
[vii] Plantes odorantes.
[viii] Lui jouer un mauvais tour.
[ix] Balle de plomb.
kab_Latn kab_Latn sag_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn fra_Latn kab_Latn unk fra_Latn sag_Latn kab_Latn sag_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn fra_Latn kab_Latn unk kab_Latn kab_Latn kab_Latn kab_Latn kab_Latn sag_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn wol_Latn kab_Latn fra_Latn fra_Latn dan_Latn fin_Latn eng_Latn epo_Latn cat_Latn cat_Latn mlt_Latn fra_Latn tso_Latn lij_Latn kab_Latn taq_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn taq_Latn kab_Latn kab_Latn kab_Latn kab_Latn kab_Latn kab_Latn kab_Latn tpi_Latn fra_Latn ltz_Latn ast_Latn slk_Latn epo_Latn ast_Latn fra_Latn oci_Latn